**Intervju s Anom P.**

**PITA LI ITKO DJECU?**

**Djevojčica koja je ove godine krenula s nama u šesti razred govori o razlozima dolaska u naš odjel. Razgovarala sam s Anom P. s kojom trenutno dijelim školsku klupu kako se osjeća među nama i što ju je dovelo u naš razred.**

**Gotovo svakodnevno neka obitelj odlazi iz Hrvatske u potrazi za poslom i boljim životom. To je bio razlog odlaska i Anine obitelji koja je upoznala tuđinu i vratila se nakon godinu dana. Nismo se prije poznavale jer je Ana P. godinu dana starija od nas. Naime, ona se nakon povratka iz Njemačke morala ponovno upisati u isti razred koji je pohađala prije odlaska tako da je preseljenjem izgubila godinu dana školovanja. Da nije odlazila, sada bi išla u sedmi razred Osnovne škole u Cerni, selu na istoku Hrvatske, smještenom u Vukovarsko-srijemskoj županiji.**

**Anini su roditelji pronašli posao u Stuttgartu, gradu na jugu Njemačke. On je i glavni grad savezne pokrajine Baden-Württemberg. Šesti je grad po veličini u Njemačkoj. Nakon godinu dana provedenih u Njemačkoj, Ana se s obitelji vratila nazad u Cernu.**

**Podijelila je sa mnom svoje iskustvo i otkrila nam djelić svojih osjećaja, strahova i nada.**

**Kako si se osjećala kada su ti roditelji rekli da se selite u Njemačku?**

- U početku sam bila jako uzbuđena što ću upoznati jedan potpuno novi svijet, ali sam kasnije, kad sam shvatila situaciju, bila užasnuta od same pomisli što ostavljam svoje prijatelje i rodbinu.

**Kako su tvoji prijatelji reagirali kada si im javila tu vijest?**

- Bili su tužni znajući da se možda više nikada nećemo vidjeti. Zbog toga smo se posljednjih dana, prije mog odlaska u Njemačku, svi intenzivno družili.

**Kako se zvao grad u koji si otišla?**

 - Stuttgart.

**Kako ti se svidio grad kad ste stigli?**

 **-** Djelovao mi je zastašujuće velik. Ispunjavao me nelagodom. Sve mi je bilo strano. Osjećala sam se kao u zamci.

**Jesi li odmah krenula u školu ?**

- Da. Prva sam četiri mjeseca išla u integracijsku školu za strance i u njoj sam učila samo njemački jezik.

**Kakvo si iskustvo imala u integracijskoj školi?**

- Sjećam se prvog trenutka kada sam ušla u zgradu. Hodala sam uskim hodnikom držeći čvrsto za ruku svojeg starijeg brata. Mislila sam da se u toj školi nikada neću uklopiti, no svi su bili jako ljubazni prema meni. Učiteljica me posjela pokraj Arefa, dječaka iz Turske, i Emine, djevojčice iz Arabije. Iako smo se teškom mukom sporazumijevali, uskoro smo postali pravi prijatelji. Zatim sam upoznala još dvoje djece, Francescu iz Italije i Anastasiju iz Bosne i Hercegovine i s njima se čujem preko poruka još i danas. Lijepa sjećanja iz tog razdoblja su mi kada sam s Francescom išla na dva gimnastička natjecanja koja su bila u sklopu škole i trenutci koje sam provela s Anastasijom u lunaparku, a pogotovo vožnja „vlakom smrti“ koju nikada neću zaboraviti.

**Jesi li u četiri mjeseca uspjela savladati jezik?**

- Nisam. Naučila sam osnovnu konverzaciju, ali to nije bilo dovoljno za praćenje redovne nastave.

**Koliko si dugo išla u redovnu školu?**

- Nakon 4 mjeseca integracijske škole, roditelji su me upisali u Schloss - Realschule Stuttgart, u koju sam išla naredna 4 mjeseca. To je bila redovna škola za svu djecu iz Njemačke. Podrazumijevalo se da znaš govoriti njemačkim jezikom, ali ja ,nažalost, nisam u potpunosti savladala taj jezik i bilo mi je užasno teško sudjelovati u radu na nastavi.

**Razlikuje li se škola u Njemačkoj od škole u Hrvatskoj?**

- Mislim da škola u Njemačkoj pruža učeniku više izbora. Ima više vrsta slobodnih aktivnosti od kojih se nude balet, karate, tehnički, likovni, tečaj za tetoviranje i domaćinstvo. Zanimljivo mi je bilo ići na domaćinstvo na kojem smo naučili peći pizzu, kolače i praviti shake od banana. Učila sam i francuski jezik, ali , kako sam kratko ostala u toj školi, uspjela sam naučiti samo : „Je suis“ što znači: „Ja sam“. Neobično mi je bilo što su u Njemačkoj ocjene od 1 do 6, s tim da je najbolja ocjena 1. U školi smo imali dva velika odmora koja su trajala po 20 minuta. Pod odmorom smo obavezno morali izići van na školsko dvorište, bez obzira pada li kiša ili ne.

**Kakvi su učitelji u Njemačkoj?**

- Učitelji su strogi, zatvoreni i nepristupačni.

**Kakva su prema tebi bila djeca u redovnoj školi?**

- Djeca su isto bila zatvorena i nepristupačna, ali to me i ne čudi s obzirom da ja nisam dobro govorila njemački jezik. Nitko se oko mene nije potrudio. Nisam imala niti jednog prijatelja u razredu. Cijelo sam vrijeme u školi bila sama i željela sam se vratiti u Hrvatsku. Pod odmorom ni s kim nisam razgovarala niti je itko sa mnom pokušavao uspostaviti kontakt. Sama sam stajala na hodniku i šutjela. Ponekad bih spontano zaustila nešto na hrvatskom, ali sam odmah ustuknula. Bilo je to traumatično iskustvo i niti jednom djetetu ne bih poželjela da kroz to prolazi. Jedina misao, koja mi se motala po glavi, bila je : „Želim nazad u Hrvatsku!“

**Jesu li tvoji roditelji odmah pronašli posao u Njemačkoj?**

- Jesu, roditelji su radili i po dva posla tako da ih nisam viđala do navečer. Cijele sam dane bila u školi u kojoj nitko sa mnom nije razgovarao, a ostatak vremena sam provodila sa svoja dva brata. Navečer bih s roditeljima razgovarala i uvijek se sve svodilo na razgovor o školi i mojoj želji da se vratim kući.

**Bi li se ikada ponovno željela vratiti u Njemačku?**

- Ne! Nikada se ne bih željela vratiti jer se zbog jezika osjećam nesigurno i mislim da se nikada ne bih mogla u potpunosti uklopiti. Taj grad nisam osjećala kao svoj dom. S druge strane, čežnja za povratkom, unatoč tomu što su roditelji i braća sa mnom, bila je prevelika i zbog toga možda nisam ni željela, a ni mogla naučiti jezik. Mislim da možda nekim ljudima jezici jednostavno ne idu, ne znam.

Mjesec dana nakon ovog intervjua, Ana je saznala da će ponovno s roditeljima i braćom morati ići u Njemačku.

 Sladoled 27825, 6. razred